P9_TA(2020)0359

Strateġija ġdida għall-SMEs Ewropej

Riżoluzzjoni tal-Parlament Ewropew tas-16 ta' Diċembru 2020 dwar strateġija ġdida għall-SMEs Ewropej (2020/2131(INI))

(2021/C 445/01)

Il-Parlament Ewropew,

— wara li kkunsidra l-Artikolu 3(3) tat-Trattat dwar l-Unjoni Ewropea, li jirreferi għas-suq intern, l-iżvilupp sostenibbli u l-ekonomija soċjali tas-suq,

— wara li kkunsidra r-rakkomandazzjoni tal-Kummissjoni 2003/361/KE tas-6 ta' Mejju 2003 dwar id-definizzjoni ta' intrapriżi mikro, żgħar u ta' daqs medju (SMEs) (1),

— wara li kkunsidra d-Direttiva 2011/7/UE tal-Parlament Ewropew u tal-Kunsill tas-16 ta' Frar 2011 dwar il-ġlieda kontra l-ħlas tard fi tranżazzjonijiet kummerċjali (2) (id-Direttiva dwar il-Ħlas Tard),

— wara li kkunsidra r-Regolament (UE) Nru 1287/2013 tal-Parlament Ewropew u tal-Kunsill tal-11 ta' Diċembru 2013 li jistabbilixxi Programm għall-Kompetittività tal-Intrapriżi u l-intrapriżi ż-żgħar u ta' daqs medju (COSME) (2014-2020) u jħassar id-Deċiżjoni Nru 1639/2006/KE (3),

— wara li kkunsidra r-riżoluzzjoni tiegħu tat-23 ta' Ottubru 2012 dwar l-Intrapriżi Żgħar u ta' Daqs Medju (SMEs): kompetittività u opportunitajiet kummerċjali (4),

— wara li kkunsidra r-riżoluzzjoni tiegħu tat-8 ta' Settembru 2015 dwar in-negozji tal-familja fl-Ewropa (5),

— wara li kkunsidra r-riżoluzzjoni tiegħu tas-17 ta' April 2020 dwar azzjoni koordinata tal-UE biex tikkumbatti l-pandemija tal-COVID-19 u l-konsegwenzi tagħha (6),

— wara li kkunsidra r-riżoluzzjoni tiegħu tal-15 ta' Mejju 2020 dwar il-qafas finanzjarju pluriennali l-ġdid, ir-riżorsi proprji u l-pjan ta' rkupru (7),

— wara li kkunsidra r-riżoluzzjoni tiegħu tat-23 ta' Lulju 2020 dwar il-konklużjonijiet tal-laqgħa straordinarja tal-Kunsill Ewropew tas-17-21 ta' Lulju 2020 (8),

— wara li kkunsidra l-komunikazzjoni tal-Kummissjoni tat-23 ta' Frar 2011 intitolata “Reviżjoni tal-‘Att dwar in-Negozji ż-Żgħar’ għall-Ewropa” (COM(2011)0078), u r-riżoluzzjoni tal-Parlament tat-12 ta' Mejju 2011 dwar dik il-komunikazzjoni (9),

— wara li kkunsidra l-komunikazzjoni tal-Kummissjoni tas-7 ta' Diċembru 2011 intitolata “Pjan ta' azzjoni għat-titjib tal-aċċess għall-finanzi għall-SMEs” (COM(2011)0870),

— wara li kkunsidra l-komunikazzjoni tal-Kummissjoni tas-7 ta' Marzu 2013 intitolata “Regolamentazzjoni Intelliġenti – Inwieġbu għall-ħtiġijiet tal-intrapriżi żgħar u medji” (COM(2013)0122),

— wara li kkunsidra l-komunikazzjoni tal-Kummissjoni tat-22 ta' Novembru 2016 intitolata ''Il-mexxejja li jmiss tal-Ewropa: l-Inizjattiva favur in-Negozji l-ġodda u n-Negozji li qed jespandu'' (COM(2016)0733),

— wara li kkunsidra l-komunikazzjoni tal-Kummissjoni tal-11 ta' Diċembru 2019 dwar il-Patt Ekoloġiku Ewropew (COM(2019)0640),

— wara li kkunsidra l-komunikazzjoni tal-Kummissjoni tad-19 ta' Frar 2020 intitolata “Insawru l-futur diġitali tal-Ewropa” (COM(2020)0067),

— wara li kkunsidra l-komunikazzjoni tal-Kummissjoni tal-10 ta' Marzu 2020, intitolata “Strateġija għall-SMEs għal Ewropa sostenibbli u diġitali” (COM(2020)0103),

— wara li kkunsidra l-komunikazzjoni tal-Kummissjoni tal-10 ta' Marzu 2020 intitolata “Strateġija Industrijali Ġdida għall-Ewropa” (COM(2020)0102),

— wara li kkunsidra l-komunikazzjoni tal-Kummissjoni tal-11 ta' Marzu 2020 intitolata “Pjan ta' Azzjoni ġdid dwar l-Ekonomija Ċirkolari: Għal Ewropea aktar nadifa u kompetittiva” (COM(2020)0098),

— wara li kkunsidra l-komunikazzjoni tal-Kummissjoni tas-27 ta' Mejju 2020 intitolata “Il-mument tal-Ewropa: Tiswija u Tħejjija għall-Ġenerazzjoni li Jmiss” (COM(2020)0456),

— wara li kkunsidra l-komunikazzjoni tal-Kummissjoni tas-27 ta' Mejju 2020 intitolata “Programm ta' Ħidma Aġġustat tal-Kummissjoni 2020” (COM(2020)0440),

— wara li kkunsidra l-komunikazzjoni tal-Kummissjoni tal-1 ta' Lulju 2020 intitolata “Aġenda għall-Ħiliet għall-Ewropa għall-kompetittività sostenibbli, il-ġustizzja soċjali u r-reżiljenza” (COM(2020)0274),

— wara li kkunsidra r-Rapport Annwali dwar l-SMEs Ewropej għall-2018/2019 ta' Novembru 2019,

— wara li kkunsidra t-Tbassir Ekonomiku Ewropew tal-Kummissjoni tar-Rebbiegħa 2020,

— wara li kkunsidra r-Rapport Speċjali tal-Qorti Ewropea tal-Awdituri 02/2020 tat-22 ta' Jannar 2020 u intitolat “It-tħaddim tal-Istrument għall-SMEs: programm effettiv u innovattiv li qed jiffaċċja xi sfidi”,

— wara li kkunsidra s-sejbiet tal-Indiċi tal-Ekonomija u s-Soċjetà Diġitali 2020, ippubblikati fil-11 ta' Ġunju 2020,

— wara li kkunsidra r-rapport tal-Bank Dinji, “Global Economic Prospects” (Prospettivi Ekonomiċi Globali) ta' Ġunju 2020,

— wara r-rapport tal-OECD tal-10 ta' Diċembru 2019 intitolat “The Missing Entrepreneurs 2019”,

— wara li kkunsidra l-Artikolu 54 tar-Regoli ta' Proċedura tiegħu,

— wara li kkunsidra l-opinjonijiet tal-Kumitat għall-Kummerċ Internazzjonali, tal-Kumitat għall-Impjiegi u l-Affarijiet Soċjali, tal-Kumitat għas-Suq Intern u l-Ħarsien tal-Konsumatur, tal-Kumitat għat-Trasport u t-Turiżmu, tal-Kumitat għall-Agrikoltura u l-Iżvilupp Rurali u tal-Kumitat għall-Kultura u l-Edukazzjoni,

— wara li kkunsidra l-ittra mingħand il-Kumitat għall-Affarijiet Legali,

— wara li kkunsidra r-rapport tal-Kumitat għall-Industrija, ir-Riċerka u l-Enerġija (A9-0237/2020),

A. billi l-komunikazzjoni tal-Kummissjoni intitolata “Strateġija għall-SMEs għal Ewropa sostenibbli u diġitali” ġiet ippubblikata fl-10 ta' Marzu 2020, filwaqt li fil-11 ta' Marzu 2020 d-WHO ħarġet twissija tal-pandemija tal-COVID-19 (10), b'impatt sinifikanti fuq l-ambjent ekonomiku, soċjali u politiku li fih joperaw l-SMEs u dan irrenda neċessarja reviżjoni tal-istrateġija minħabba l-bidliet f'ħafna kundizzjonijiet ekonomiċi, soċjali u politiċi; billi l-istrateġija tal-Kummissjoni ppreżentata f'Marzu 2020 għadha tipproponi soluzzjonijiet biex tindirizza l-isfidi strutturali ekonomiċi, soċjali u ambjentali li l-SMEs kienu qed jiffaċċjaw qabel il-kriżi tal-COVID-19, kif ukoll l-isfidi li ġejjin relatati mat-tranżizzjoni diġitali u dik ambjentali; billi l-Kummissjoni għandha tippreżenta verżjoni aġġornata tal-komunikazzjoni tagħha dwar strateġija ġdida għall-SMEs li tirrifletti l-punti mqajma f'din ir-riżoluzzjoni; billi l-kompetittività Ewropea għadha lura meta mqabbla ma' dik ta' ekonomiji żviluppati oħra, u dan jhedded il-potenzjal tal-Ewropa li tiġġenera l-ġid u l-prosperità;

B. billi l-24 miljun SME fl-UE ta' 27 Membru huma s-sinsla tal-ekonomija u, qabel il-pandemija ġġeneraw aktar minn nofs il-PDG tal-UE filwaqt li impjegaw madwar 100 miljun ħaddiem; billi 98,9 % tal-intrapriżi fl-ekonomija tan-negozju mhux finanzjarja tal-UE huma intrapriżi żgħar b'anqas minn 49 ħaddiem (11); billi l-intrapriżi mikro, żgħar u ta' daqs medju (MSMEs), kemm fil-livell nazzjonali kif ukoll f'dak tal-UE, huma kumplessi ħafna u eteroġeni minħabba d-daqs tagħhom u d-diversità kbira tas-setturi ta' attività li jkopru; billi l-SMEs huma vitali għall-iżvilupp u r-reżiljenza tal-ktajjen tal-valur industrijali Ewropej u jikkontribwixxu b'mod sinifikanti għall-ekonomiji lokali, reġjonali u nazzjonali;

C. billi l-SMEs għandhom ikunu fiċ-ċentru tal-Patt Ekoloġiku Ewropew u tal-istrateġija diġitali, u li jiġu appoġġjati b'mod xieraq minn strumenti finanzjarji mfassla apposta u ambjent leġiżlattiv favorevoli għall-SMEs, sabiex ikun jista' jkollhom rwol importanti fit-tkabbir tal-ekonomija Ewropea, kif ukoll fl-objettivi strateġiċi usa' tal-Unjoni, inklużi l-objettivi ambjentali sal-2050; billi fir-riżoluzzjoni tiegħu dwar azzjoni koordinata tal-UE biex tikkumbatti l-pandemija tal-COVID-19 u l-konsegwenzi tagħha, il-Parlament saħaq li l-Patt Ekoloġiku Ewropew u t-trasformazzjoni diġitali għandhom jiffaċilitaw l-istrateġiji ta' rkupru u rikostruzzjoni ta' wara l-COVID-19; billi l-SMEs jeħtiġilhom ikunu involuti u appoġġjati b'mod attiv fl-istrateġija diġitali tal-UE u fil-Patt Ekoloġiku Ewropew sabiex itejbu l-kompetittività tagħhom u jisfruttaw il-potenzjal tagħhom għad-diġitalizzazzjoni, l-introduzzjoni ta' soluzzjonijiet innovattivi u l-indirizzar ta' kwistjonijiet ta' tħassib ambjentali u tas-soċjetà urġenti; billi l-kontribut tal-SMEs se jkun kruċjali għas-suċċess ta' dawn l-istrateġiji;

D. billi l-kriżi ekonomika u l-prospetti ekonomiċi xejn sbieħ ikkawżati mill-pandemija rriżultaw f'għadd kunsiderevoli u indeterminat ta' SMEs u negozji ġodda jaslu f'xifer l-insolvenza; billi fl-2018 40 % biss tal-kumpaniji tħallsu fil-ħin; billi l-kriżi ta' likwidità li minħabba fiha qed isofru ħafna SMEs mhux biss se jkollha riperkussjonijiet negattivi fuq l-operazzjonijiet ta' kuljum tagħhom, iżda wkoll fuq il-perspettivi futuri ta' tkabbir tagħhom, u dan iżommhom milli jippjanaw b'mod xieraq l-investimenti fit-tul;

E. billi x-xiri ta' assi ta' emerġenza mill-Bank Ċentrali Ewropew (BĊE) b'reazzjoni għall-kriżi ekonomika kkawżata mill-pandemija prinċipalment jgħin lill-kumpaniji akbar, peress li jiddependu aktar mis-suq tad-dejn kummerċjali, iżda ma jtejjibx il-kundizzjonijiet finanzjarji għall-SMEs; billi l-UE u l-Istati Membri għandhom jaġixxu b'mod kuraġġuż u rapidu biex jimminimizzaw ir-riskji ekonomiċi, soċjali u strateġiċi assoċjati mal-għajbien ta' dawn il-kumpaniji; jirrikonoxxi li s-self mill-banek huwa tradizzjonalment is-sors ewlieni ta' finanzjament estern għall-SMEs fl-Unjoni, u dan jirrappreżenta aktar minn tliet kwarti tal-finanzjament tal-SMEs, li jagħmel lill-SMEs partikolarment vulnerabbli għal tnaqqis fis-self mill-banek; billi l-SMEs m'għandhomx l-għodod biex jiffaċċjaw kriżi fit-tul, u l-miżuri nazzjonali m'għandhomx jaffettwaw b'mod negattiv is-suq intern tal-UE;

F. billi l-impatt tad-defiċit ta' kapital bħala konsegwenza tal-kriżi tal-COVID-19 se jvarja bejn is-setturi, it-tipi ta' kumpaniji u l-Istati Membri, u jwassal għal diverġenzi fis-suq intern; billi huwa importanti li jinżammu kundizzjonijiet ekwi sabiex jiġu minimizzati d-distorsjonijiet għall-kompetizzjoni fi ħdan is-suq intern, filwaqt li d-differenza fil-prestazzjoni tat-tkabbir bejn l-Istati Membri hija waħda mill-kawżi ta' żvilupp ekonomiku inugwali fi ħdan l-UE; billi l-SMEs ibatu saħansitra aktar minn kompetizzjoni globali kbira u spiss deregolata;

G. billi l-Prospettiva Ekonomika tal-OECD ma teskludix, fil-każ ta' mewġa serja oħra tal-COVID-19, li t-telf ta' dħul sa tmiem l-2021 jaqbeż dak ta' kwalunkwe reċessjoni preċedenti f'dawn l-aħħar mitt sena (12); billi, wara t-tifqigħa tal-COVID-19, l-għajnuna mill-Istat ma għandhiex twassal għal distorsjonijiet tal-kompetizzjoni fis-suq intern bejn l-SMEs minn pajjiżi differenti; billi l-pandemija wriet li t-tranżizzjoni diġitali hija tal-akbar importanza u enfasizzat il-ħtieġa għad-diġitalizzazzjoni tal-ekonomija biex tiġi żgurata reżiljenza aħjar fil-futur, filwaqt li l-isfidi ambjentali jippersistu u jeħtieġ li jiġu indirizzati; billi l-UE qed tiffaċċja kompetizzjoni iebsa minn atturi globali; billi l-innovazzjoni tirrappreżenta mod effettiv biex l-SMEs jibnu tkabbir fit-tul u sostenibbli;

H. billi l-adozzjoni ta' prattiki, innovazzjonijiet u teknoloġiji ambjentalment sostenibbli mistennija toħloq opportunitajiet ta' impjiegi u ta' negozju ġodda għall-SMEs filwaqt li ttejjeb il-kompetittività tagħhom u tnaqqas l-ispejjeż tagħhom, dment li jkunu stabbiliti l-kundizzjonijiet amministrattivi, regolatorji u tekniċi t-tajba; billi ħafna SMEs jixtiequ jtejbu l-prestazzjoni ambjentali tagħhom, l-effiċjenza fl-użu tar-riżorsi u tal-enerġija, l-użu ta' teknoloġiji diġitali u l-introduzzjoni ta' soluzzjonijiet innovattivi, li kollha kemm huma se jkunu kruċjali għall-appoġġ tat-tkabbir u l-kompetittività fit-tul u sostenibbli tagħhom, kif ukoll biex ikunu jistgħu jiżvolġu rwol ewlieni biex jinkisbu riżultati ta' ekoinnovazzjoni; billi għal dan il-għan, għandu jiġi pprovdut aċċess aħjar għall-finanzjament u l-appoġġ tekniku;

I. billi, skont l-Indiċi tal-Ekonomija u s-Soċjetà Diġitali tal-2020 tal-Kummissjoni (13), ħafna SMEs għad m'għandhomx aċċess sħiħ għad-diġitalizzazzjoni u għadhom lura meta mqabbla ma' ditti kbar kemm f'termini ta' ħiliet diġitali kif ukoll ta' diġitalizzazzjoni tal-operazzjonijiet tagħhom, parzjalment minħabba kompetizzjoni inġusta minn kumpaniji multinazzjonali; billi l-istess regoli għandhom japplikaw kemm fis-swieq uniċi diġitali kif ukoll f'dawk mhux diġitali sabiex jiġu żgurati kundizzjonijiet ekwi filwaqt li jiġu evitati impatti negattivi fuq id-drittijiet tax-xogħol u dawk soċjali; billi l-użu tad-data jista' jwassal għal vantaġġ kompetittiv u jippermetti lill-SMEs jaħsdu l-benefiċċji tat-tranżizzjoni diġitali, filwaqt li l-enfasi fuq il-litteriżmu u l-ħiliet diġitali għandha timxi id f'id mat-tisħiħ tal-investiment tal-UE fl-infrastruttura diġitali kif ukoll mat-titjib tal-aċċess għad-data għall-SMEs u oqfsa kummerċjali u regolatorji ġusti f'kull tip ta' ambjent tas-suq, jiġifieri minn negozju għal negozju, minn negozju għal konsumatur u minn negozju għal gvern;

J. billi waħda mill-isfidi ewlenin biex jiġi sfruttat il-potenzjal tad-diġitalizzazzjoni hija li jinstabu impjegati b'ħiliet speċjalizzati; billi l-Kummissjoni, l-Istati Membri u l-gvernijiet lokali għandhom jaġixxu biex itejbu l-ambjent tan-negozju sabiex jiżguraw il-kompetittività tal-SMEs kif ukoll it-tkabbir ekonomiku sostenibbli u fit-tul tal-Unjoni; billi l-istrateġija tal-Unjoni għall-SMEs tirrappreżenta opportunità biex titrawwem il-kultura intraprenditorjali ta' gruppi sottorappreżentati u biex tgħinhom jisfruttaw l-opportunitajiet li jirriżultaw mit-tranżizzjoni diġitali u minn dik ekoloġika;

K. billi t-tisħiħ ta' kultura intraprenditorjali jista' jippermetti lill-SMEs jikkontribwixxu bis-sħiħ għat-tranżizzjoni doppja u jibbenefikaw minnha u jżidu l-ħolqien tal-impjiegi u b'hekk l-impatt tal-SMEs fuq is-suq tax-xogħol; billi n-nisa jikkostitwixxu 52 % tat-total tal-popolazzjoni Ewropea, iżda 34,4 % biss tal-persuni li jaħdmu għal rashom fl-UE u 30 % tal-intraprendituri ġodda (14); billi l-kreattività u l-potenzjal intraprenditorjali tan-nisa għadhom ma ġewx sfruttati u għandhom jiġu żviluppati aktar;

L. billi l-piżijiet regolatorji għandhom jitnaqqsu, bħall-ispejjeż finanzjarji u “problematiċi” ta' konformità kkawżati minn regolamentazzjoni żejda u proċeduri amministrattivi kumplessi żżejjed, inklużi l-isfidi relatati mal-litigazzjoni dwar il-privattivi, pereżempju fil-qasam tal-protezzjoni tal-proprjetà intellettwali iżda wkoll b'referenza għall-opportunitajiet ta' finanzjament; billi l-innovazzjoni mhijiex assoċjata mar-regolamentazzjoni, iżda tiddependi minn sforzi kollaborattivi li fihom in-negozji jinteraġixxu biex jiskambjaw l-għarfien u l-informazzjoni u biex jikkombinaw ideat u finanzjament mas-sħab bħala parti minn sistemi ta' innovazzjoni usa'; billi l-għotjiet ġeneralment għandhom probabbiltà akbar mill-krediti tat-taxxa li jaslu għand l-SMEs jew l-attivitajiet li fihom l-SMEs għandhom probabbiltà akbar li jkunu involuti;

M. billi d-definizzjoni ta' SME mill-UE ssir referenza għaliha f'aktar minn 100 att legali tal-UE li jkopru firxa wiesgħa ta' politiki; billi l-Kummissjoni se tkompli teżamina d-definizzjoni attwali u tirrapporta dwar kwistjonijiet speċifiċi mqajma fil-konsultazzjoni pubblika l-aktar reċenti, bħal strutturi ta' sjieda kumplessi jew effetti possibbli ta' intrappolament tal-klijentela; billi l-Kummissjoni għad trid tikkonforma ruħha mas-sentenza tal-Qorti tal-Ġustizzja tal-Unjoni Ewropea tas-15 ta' Settembru 2016 li tirrikjedi kjarifika dwar il-kriterji ta' “indipendenza” u “awtonomija”;

N. billi l-mikrointrapriżi jirrappreżentaw proporzjon sinifikanti tal-SMEs Ewropej u ħafna drabi jkollhom diffikultajiet biex jiksbu aċċess għall-finanzi, kif ukoll biex jiksbu għarfien dwar l-opportunitajiet li huma disponibbli fil-livell Ewropew u dak nazzjonali; billi din il-kategorija ta' negozji ntlaqtet ħażin ħafna mill-kriżi tal-COVID-19 u, mingħajr preġudizzju għad-definizzjoni attwali tal-SMEs, jistħoqqilha tirċievi aktar assistenza u tiġi promossa aħjar;

O. billi l-kumpaniji b'kapitalizzazzjoni medja jikkontribwixxu b'mod sinifikanti għall-impjiegi u t-tkabbir, speċjalment f'uħud mill-Istati Membri; billi l-Kummissjoni, bħala parti mill-inizjattiva REFIT, għandha tivvaluta l-ħtieġa ta' definizzjoni separata ta' kapitalizzazzjoni medja sabiex tippermetti miżuri mmirati, filwaqt li tiżgura li dan ma jwessax id-definizzjoni eżistenti ta' SME u lanqas ma jikkomprometti bl-ebda mod l-appoġġ għall-SMEs;

Sfidi strutturali qabel il-kriżi tal-COVID-19

1. Jilqa' l-istrateġija tal-Kummissjoni għall-SMEs u jaqbel mal-fehma tagħha li l-SMEs huma essenzjali għall-ekonomija Ewropea; jenfasizza l-ħtieġa li tiġi aġġornata l-istrateġija għall-SMEs fid-dawl tal-kriżi tal-COVID-19, filwaqt li tinżamm l-enfasi fuq l-avvanz tat-tranżizzjoni lejn soċjetà soċjalment, ekonomikament u ambjentalment reżiljenti u ekonomija kompetittiva, u jitlob, għalhekk, li l-istrateġija għall-SMEs tiġi allinjata mal-istrateġija industrijali, l-istrateġija Ewropea għad-data ( 15 ) u l-Patt Ekoloġiku Ewropew, sabiex l-SMEs kollha jiġu involuti u appoġġjati b'mod attiv fit-tranżizzjoni doppja, bil-għan li jinkisbu kompetittività aħjar, tkabbir fit-tul u reżiljenza aħjar;

2. Jappella, barra minn hekk, għal miżuri biex jittejjeb l-ambjent għall-ħolqien tan-negozju u biex jissaħħaħ l-ispirtu intraprenditorjali, inkluż permezz tat-tnaqqis tal-piżijiet amministrattivi fuq l-SMEs; jitlob, f'dan ir-rigward, l-adozzjoni ta' pjan ta' azzjoni għall-SMEs b'objettivi ċari, objettivi intermedji u skeda ta' żmien, akkumpanjat minn monitoraġġ, rapportar u evalwazzjonijiet regolari; jenfasizza, f'dan il-kuntest, il-ħtieġa li jissaħħaħ l-ispirtu intraprenditorjali fl-Unjoni u li jiġu pprovduti l-kundizzjonijiet li jippermettu lin-negozji l-ġodda u lill-SMEs eżistenti jirnexxu u jinnovaw, u b'hekk jikkontribwixxu għas-sostenibbiltà ekonomika, soċjali u ambjentali u l-kompetittività ekonomika tal-Unjoni;

3. Jirrikonoxxi li l-piżijiet amministrattivi u regolatorji żejda qed ixekklu l-kapaċità tal-SMEs li jirnexxu peress li huma neqsin mir-riżorsi meħtieġa biex jissodisfaw rekwiżiti burokratiċi kumplessi;

4. Jilqa' għalhekk l-impenn tal-Kummissjoni li tintroduċi prinċipju “one in, one out”, iżda jfakkar li dan iżomm biss l- istatus quo fil-leġiżlazzjoni, li mhijiex ambizzjoni suffiċjenti, u jenfasizza l-ħtieġa li l-Istati Membri jevitaw il-“gold-plating” bħala l-ewwel pass biex irażżnu l-mewġa kbira ta' regolamentazzjoni ġdida; ifakkar li l-amministrazzjoni pubblika, kemm fil-livell Ewropew kif ukoll f'dak nazzjonali, għandha rwol ewlieni biex tiżgura l-iffaċilitar tal-kummerċ u pereżempju fil-promozzjoni ta' investimenti li għandhom l-għan li jagħtu spinta lill-kompetittività ekonomika, filwaqt li jiġu ssalvagwardjati l-ogħla standards ta' trasparenza, saħħa, drittijiet u sikurezza tal-ħaddiema u ħarsien ambjentali;

5. Jistieden għalhekk lill-Istati Membri u lill-Kummissjoni jirrikonoxxu l-ħtieġa għal regolamentazzjoni aħjar u simplifikazzjoni u biex jadottaw pjan direzzjonali b'miri u indikaturi konkreti u vinkolanti bħala prerekwiżit importanti għall-kapaċità tal-ekonomija tagħna li tirkupra u tinnova, u għas-salvagwardja tal-kompetittività tal-kumpaniji tal-UE; jinnota li diversi Stati Membri stabbilew miri kwantitattivi sa 30 % ( 16 ) għat-tnaqqis tal-piż amministrattiv u jistieden lill-Kummissjoni tistabbilixxi miri kwantitattivi u kwalitattivi ambizzjużi u vinkolanti fil-livell tal-UE għat-tnaqqis tal-piżijiet amministrattivi, malajr kemm jista' jkun wara li twettaq valutazzjoni tal-impatt u fi kwalunkwe każ mhux aktar tard minn Ġunju 2021, u qabel il-komunikazzjoni tal-Kummissjoni;

6. Jinnota li dan il-pjan direzzjonali għandu jidentifika l-oqsma fejn il-piż amministrattiv u regolatorju għall-SMEs għandu jitnaqqas b'mod sostanzjali sabiex jitnaqqsu l-ispejjeż tal-konformità, inkluża l-burokrazija, u jappoġġja lill-Istati Membri biex jiksbu tnaqqis rapidu fl-għadd ta' regoli filwaqt li jiżguraw id-drittijiet tal-ħaddiema, l-istandards soċjali u tas-saħħa u l-protezzjoni ambjentali; jissottolinja li, sabiex tiġi mmonitorjata l-effikaċja fit-tnaqqis tal-burokrazija, huwa importanti wkoll li tali miżuri jiġu vvalutati ex post , filwaqt li titqies il-perspettiva tal-SMEs u ma jiġux imminati d-drittijiet tal-ħaddiema;

7. Jappella għal allinjament regolatorju mtejjeb li jkun akkumpanjat minn diġitalizzazzjoni intelliġenti, aktar faċilità tal-użu għall-utent, proċeduri aktar simplifikati u proċeduri tad-data aktar sikuri u privati; jitlob, f'dan ir-rigward, aktar assistenza teknika u amministrattiva fil-livell nazzjonali u fil-livell tal-UE, skambju tal-aħjar prattiki u opportunitajiet ta' taħriġ għall-SMEs; jistieden lill-Kummissjoni tiġġestixxi punt ta' dħul diġitali uniku veru għal kull tfittxija ta' informazzjoni dwar l-opportunitajiet ta' finanzjament tal-UE għall-SMEs, u tiżgura li l-iskemi ta' appoġġ tal-UE, inklużi dawk li jindirizzaw il-konsegwenzi tal-COVID-19, ikun fihom komponent qawwi ddedikat lill-SMEs;

8. Jilqa' l-kisbiet tal-applikazzjoni tal-prinċipji ta' Regolamentazzjoni Aħjar s'issa; jinnota li jeħtieġ li jsir aktar progress, b'mod partikolari fil-qasam tas-simplifikazzjoni u l-istandardizzazzjoni tal-forom u l-proċeduri, bl-implimentazzjoni konsistenti tal-prinċipji “ta' darba biss” u “diġitali b'mod awtomatiku”, kemm fil-livell tal-UE kif ukoll f'dak tal-Istati Membri, u t-tnaqqis tal-piżijiet amministrattivi b'mod ġenerali;

9. Jistieden lill-Kummissjoni tanalizza bir-reqqa l-impatti ekonomiċi u soċjali tal-kriżi tal-COVID-19 fuq l-SMEs u tqis it-tħassib tal-SMEs li jirriżulta mill-kriżi tal-COVID-19 meta twettaq il-valutazzjonijiet tal-impatt qabel ma tipproponi leġiżlazzjoni;

10. Jappella, għalhekk, għal test vinkolanti li jkun kapaċi jivvaluta, fir-rigward tal-SMEs, l-ispejjeż u l-benefiċċji tal-proposti leġiżlattivi, inklużi l-impatt ekonomiku tagħhom u l-impatt tagħhom fuq l-impjegati tal-SMEs; jistenna li r-riżultati tat-test tal-SMEs jitqiesu bis-sħiħ fil-proposti leġiżlattivi kollha u li jintwera b'mod ċar kif se tinkiseb is-simplifikazzjoni u, fejn possibbli, jiġu fformulati rakkomandazzjonijiet addizzjonali biex jiġu evitati piżijiet amministrattivi jew regolatorji żejda għall-SMEs; ifakkar li l-enfasi prinċipali matul il-proċess leġiżlattiv tal-UE għandu jkun fuq il-kwalità tal-valutazzjonijiet tal-impatt aktar milli fuq il-ħeffa li biha jitlestew l-inizjattivi; jistieden lill-Istati Membri jiġbru flimkien u jippromwovu l-aħjar prattiki u jiżviluppaw linji gwida għall-implimentazzjoni sistematika ta' testijiet tal-SMEs anke fil-livell nazzjonali;

11. Jistieden lill-Kummissjoni tiżgura l-effikaċja u l-funzjonament tajjeb tal-Bord tal-Iskrutinju Regolatorju (RSB) billi tiżgura li jkollu maġġoranza ta' esperti esterni u appoġġ miċ-Ċentru Konġunt tar-Riċerka; itenni li l-indipendenza, it-trasparenza u l-oġġettività tal-RSB u l-ħidma tiegħu jridu jiġu żgurati u li l-membri tal-Bord ma għandhom jiġu soġġetti għall-ebda kontroll politiku, kunflitt ta' interess jew preġudizzju; jistieden lill-Kummissjoni tiggarantixxi rappreżentanza bbilanċjata ta' kumpaniji kbar u żgħar fil-korpi u l-kumitati rilevanti kollha assoċjati mat-tfassil tal-politika tal-UE, inkluż fuq l-RSB; iqis li r-rekwiżit attwali li jkun hemm biss rappreżentant wieħed tal-SMEs fuq l-RSB, li jirrappreżenta lill-SMEs kollha fis-setturi kollha, huwa insuffiċjenti, meta titqies il-varjetà kbira ta' SMEs fl-Ewropa;

12. Jitlob implimentazzjoni mġedda tal-Att dwar in-Negozji ż-Żgħar (SBA); jissottolinja l-ħtieġa tal-applikazzjoni konsistenti tal-prinċipju “aħseb l-ewwel fiż-żgħir” u t-tisħiħ tal-prinċipju li wieħed ikollu viżibbiltà “kbira fuq affarijiet kbar, u żgħira fuq affarijiet żgħar” sabiex tiġi żgurata enfasi xierqa fuq l-SMEs fil-leġiżlazzjoni tal-UE u dik nazzjonali u bħala l-bażi għal impenn interistituzzjonali ġdid biex jitnaqqsu l-piżijiet amministrattivi;

13. Jieħu nota tal-pjan tal-Kummissjoni li taħtar rappreżentant iddedikat tal-SMEs tal-UE biex iġib aktar viżibbiltà għall-kwistjonijiet ta' tħassib tal-SMEs u barra minn hekk jistieden lill-Kummissjoni tqiegħed lir-rappreżentant tal-SMEs f'unità ċentrali taħt il-President tal-Kummissjoni sabiex tippermetti sorveljanza fuq kwistjonijiet tal-SMEs fid-Direttorati Ġenerali kollha; jistieden lill-Kummissjoni tibni fuq il-proċess eżistenti ta' analiżi tal-prestazzjoni tal-SMEs u tinvolvi ruħha f'dibattitu annwali dwar “L-Istat tal-Unjoni tal-SMEs” li għandu jsir f'seduta plenarja tal-Parlament Ewropew; jissottolinja l-opportunità li tissaħħaħ il-kooperazzjoni bejn in-network ta' Rappreżentanti tal-SMEs u l-organizzazzjonijiet nazzjonali u lokali li jirrappreżentaw lill-SMEs;

14. Iqis li l-objettivi tal-UE fil-qasam tas-sostenibbiltà u dak tad-diġitalizzazzjoni għandhom ikunu dejjem akkumpanjati minn riżorsi finanzjarji u riżorsi ta' tip ieħor biex l-Istati Membri jkunu jistgħu jippromwovu t-tranżizzjoni tal-SMEs fiż-żewġ oqsma, peress li dan huwa ta' importanza partikolari fir-reġjuni anqas żviluppati; jenfasizza li tali objettivi ma jistgħux ikunu kontradittorji u, għall-kuntrarju, iridu jissaħħu b'mod reċiproku u jkunu akkumpanjati minn miżuri li jissalvagwardjaw l-impjiegi bi drittijiet u kundizzjonijiet tax-xogħol imtejba;

15. Jiddispjaċih li l-SMEs esperjenzaw aktar diffikultajiet minn kumpaniji akbar fl-aċċess għall-finanzjament, minħabba, fost raġunijiet oħra, diversi miżuri monetarji u l-qafas regolatorju; jissuġġerixxi, f'dan ir-rigward, li jittieħdu azzjonijiet biex jissaħħaħ l-aċċess għall-kreditu għall-SMEs, inklużi l-mikrointrapriżi u n-negozji ġodda; ifakkar li l-SMEs normalment ma jkollhomx biżżejjed riżorsi finanzjarji u umani biex jipparteċipaw fuq l-istess livell ta' partijiet ikkonċernati oħra, b'mod partikolari l-korporazzjonijiet multinazzjonali, fil-proċess tal-aċċess għall-istrumenti finanzjarji;

16. Jesprimi tħassib dwar id-diffikultajiet fl-aċċess tal-linji ta' finanzjament tal-BEI li jiffaċċjaw il-biċċa l-kbira tal-SMEs, b'mod partikolari dawk b'kapitalizzazzjoni limitata, u jitlob li l-kundizzjonijiet tal-aċċess iqisu l-ħtieġa ta' involviment akbar tal-SMEs; jiddispjaċih li ħafna SMEs, inklużi mikrointrapriżi u negozji ġodda, mhumiex kapaċi jiksbu aċċess għall-finanzjament tal-UE minħabba li mhumiex konxji dwar dak li huwa disponibbli, iżda wkoll minħabba d-dewmien u l-kumplessità eċċessiva tal-proċeduri rilevanti u l-kriterji ta' eliġibbiltà; jistieden lill-Kummissjoni tneħħi ostakli bħal dawn billi tissimplifika l-proċeduri, tiżgura aċċess online għall-informazzjoni, u tkompli tappoġġja inċentivi mfassla apposta għall-SMEs u l-mikrointrapriżi;

17. Ifakkar lill-Istati Membri u lill-Kummissjoni, f'dan ir-rigward, li hemm ħtieġa immedjata li terġa' tiġi stabbilita l-likwidità tal-SMEs biex jiġi żgurat il-funzjonament bażiku tagħhom u jwissi li s-sopravivenza tal-SMEs wara l-COVID-19, b'mod partikolari tal-mikrointrapriżi, minħabba d-dgħufijiet strutturali tagħhom meta mqabbla ma' negozji akbar, se tiddependi fuq it-teħid ta' deċiżjonijiet b'mod rapidu, il-finanzjament adegwat u d-disponibbiltà fil-pront tal-likwidità;

18. Iħeġġeġ lill-Kummissjoni u lill-Istati Membri jagħmlu l-aħjar użu mill-istrumenti tal-UE li ġejjin taħt il-qafas finanzjarju pluriennali (QFP) li jmiss skont il-ħtiġijiet speċifiċi tal-komunitajiet lokali u b'kont meħud, kull meta jkun possibbli, tal-ispeċifiċitajiet settorjali u nazzjonali eżistenti; ifakkar li huma mistennija, fost affarijiet oħra, li jidderieġu l-investimenti lejn l-SMEs;

19. Jesprimi d-dispjaċir tiegħu għall-fatt li l-Pjan ta' Rkupru ftit iffoka fuq l-SMEs, u jappella għal miżuri li jiżguraw aċċess faċli għall-SMEs;

20. Iħeġġeġ lill-Kummissjoni tadatta aħjar il-finanzjament tal-UE biex tattira aktar parteċipazzjoni minn SMEs mhux diġitali, innovattivi u ta' teknoloġija avvanzata, u jitlob, barra minn hekk, li t-tfassil ta' strumenti ġodda tal-UE jqis jekk il-finanzjament jistax jintuża b'mod raġonevoli mill-SMEs u jkunx adattat għall-ħtiġijiet tagħhom, u biex tiżgura li l-SMEs ikunu jistgħu jibbenefikaw daqs is-sħab l-oħra kollha involuti fil-katina tal-valur, għall-benefiċċju tal-kompetittività globali tal-Ewropa; ifakkar li, sabiex in-negozji ġodda jiġu megħjuna jirnexxu, huwa kruċjali li tiġi żgurata provvista ta' “kapital paċenzjuż” li jkollu l-għan li jikseb benefiċċji speċifiċi għal investimenti fit-tul u li l-fornituri tiegħu jkunu jistgħu jżommu l-investiment tagħhom anke fid-dawl ta' kundizzjonijiet avversi fuq terminu qasir;

21. Jenfasizza l-ħtieġa li l-korpi tal-UE jindirizzaw lin-networks tal-SMEs b'mod proattiv fil-livelli lokali, reġjonali u nazzjonali, sabiex jipprovdu informazzjoni u gwida f'waqthom għall-użu ta' possibbiltajiet ta' finanzjament tal-UE disponibbli u ppjanati; ifakkar lill-Kummissjoni tuża l-mezzi kollha ta' komunikazzjoni disponibbli, kif ukoll kompetizzjonijiet maħsuba għall-istudenti u l-intraprendituri żgħażagħ;

22. Iħeġġeġ lill-Istati Membri jiggarantixxu aċċess mhux diskriminatorju għas-self mill-banek għall-SMEs, inklużi dawk li l-mudell ta' negozju tagħhom jiffoka fuq assi intanġibbli; ifakkar li l-aċċess għall-finanzi huwa faċilitatur ewlieni tat-tkabbir, it-trasformazzjoni sostenibbli u l-innovazzjoni u jappella għal aktar appoġġ għal mudelli ta' negozju innovattivi; jiddeplora l-lakuna fil-kundizzjonijiet tal-kreditu għall-SMEs li jinsabu f'pajjiżi differenti tal-UE u jistieden lill-Istati Membri jaħdmu flimkien mas-settur finanzjarju u ma' dak bankarju fir-rigward tal-obbligu tagħhom li jiżguraw aċċess sħiħ u ġust għal self bankarju għall-SMEs;

23. Jisħaq li l-finanzjament permezz tas-swieq tal-kapital waħdu mhux se jkun biżżejjed biex jipprovdi soluzzjonijiet xierqa għall-SMEs u jemmen li s-settur tas-servizzi finanzjarji jrid ikun stabbli u joffri lill-SMEs, lill-mikrointrapriżi u lill-intraprendituri li jaħdmu għal rashom firxa wiesgħa ta' għażliet ta' finanzjament imfassla apposta b'mod kosteffikaċi; jisħaq, f'dan ir-rigward, fuq l-importanza tal-mudelli bankarji tradizzjonali, inklużi l-banek reġjonali żgħar u l-kooperattivi tat-tfaddil; jistieden lill-BEI jaħdem aktar mill-qrib mal-intermedjarji finanzjarji tiegħu fl-Istati Membri biex ixerred informazzjoni rilevanti lill-SMEs sabiex itejjeb l-aċċess tagħhom għall-finanzjament;

Sfidi ġodda li jirriżultaw mill-pandemija tal-COVID-19

24. Ifakkar li l-likwidità trid tiġi pprovduta malajr lill-SMEs, filwaqt li għandhom jissaħħu wkoll il-miżuri għall-kapitalizzazzjoni mill-ġdid tal-SMEs; iħeġġeġ lill-Istati Membri u lill-Kummissjoni jindirizzaw il-problema tal-ħlasijiet tard, li għadhom joħolqu sfidi sinifikanti ta' likwidità għall-SMEs, u jħeġġeġ lill-Istati Membri li għadhom ma implimentawx id-Direttiva dwar il-Ħlas Tard biex dan jagħmluh, b'mod partikolari fir-rigward tal-amministrazzjonijiet pubbliċi u r-relazzjonijiet minn negozju għal negozju;

25. Iħeġġeġ lill-Kummissjoni ssaħħaħ il-monitoraġġ u l-infurzar tad-Direttiva dwar il-Ħlas Tard u tivvaluta l-ħtieġa li din tiġi riveduta, sabiex tiżgura li l-ħlasijiet fil-pront ikunu n-norma fis-suq intern kollu kemm għat-tranżazzjonijiet minn negozju għal negozju, b'mod partikolari minn negozji akbar għal negozji iżgħar, kif ukoll għat-tranżazzjonijiet minn negozju għal gvern; jistieden lill-awtoritajiet fil-livell Ewropew, nazzjonali, reġjonali u lokali jagħtu l-eżempju xieraq billi dejjem iħallsu lill-SMEs fil-ħin u, f'dan il-kuntest, iħeġġeġ l-użu attiv tal-proċeduri ta' ksur f'każijiet meta d-Direttiva ma tiġix implimentata kif suppost;

26. Jirrikonoxxi l-ħtieġa ta' rilassament temporanju tar-regoli dwar l-għajnuna mill-Istat u rikonoxximent li dawn wasslu għall-implimentazzjoni mhux uniformi ta' miżuri madwar l-Unjoni; jistieden lill-Kummissjoni u lill-Kunsill jieħdu azzjoni rapida biex jiżguraw kundizzjonijiet ekwi ta' kompetizzjoni fost l-Istati Membri;

27. Jinnota li l-evalwazzjonijiet u r-reviżjonijiet futuri kollha tar-regoli dwar l-għajnuna mill-Istat għandhom iqisu kif xieraq l-ispeċifiċitajiet u l-iżvantaġġi ġeografiċi li jaffettwaw lil dawk l-SMEs li jinsabu fl-aktar territorji periferiċi, inklużi l-gżejjer, ir-reġjuni ultraperiferiċi u ż-żoni muntanjużi, kif ukoll f'żoni oħra, inklużi ż-żoni mhux periferiċi, affettwati minn diżastri naturali mingħajr preċedent;

28. Jinsab imħasseb ħafna minħabba li setturi bħat-turiżmu, l-ospitalità, il-kultura, l-industriji kreattivi, it-trasport u l-avvenimenti u l-fieri kummerċjali, fil-biċċa l-kbira magħmula minn SMEs, huma dawk affettwati l-aktar mill-kriżi tal-COVID-19; jissottolinja l-importanza ta' miżuri rapidi u kontinwi bil-għan li terġà tinkiseb u tinżamm il-fiduċja fost il-vjaġġaturi u l-operaturi; jissottolinja l-ħtieġa li dawn is-setturi jinħelsu mill-piżijiet amministrattivi u minn regolamentazzjoni li tkun fattur ewlieni tal-ispejjeż, il-ħtieġa li tiġi identifikata t-triq 'il quddiem għall-irkupru tas-setturi u l-ħtieġa li tiġi żgurata l-protezzjoni tad-drittijiet tal-ħaddiema fis-setturi affettwati; ifakkar fl-importanza li jittejjeb l-aċċess tal-SMEs għat-teknoloġiji diġitali u l-programmi ta' appoġġ fis-settur kulturali u kreattiv, peress li l-kriżi tal-COVID-19 uriet ir-rwol kruċjali tagħhom fl-ekonomija u l-ħajja soċjali tagħna;

29. Iħeġġeġ lill-Istati Membri jirrikonoxxu bħala prijoritajiet politiċi ewlenin il-protezzjoni tal-impjiegi u s-sopravivenza tal-SMEs u n-negozji ġodda billi jressqu miżuri konkreti biex jappoġġjaw lil SMEs u negozji ġodda ekonomikament vijabbli li jkunu f'riskju ta' insolvenza, b'mod partikolari fid-dawl tal-kanċellazzjoni tal-Istrument ta' Appoġġ għas-Solvenza ssuġġerita mill-Kunsill Ewropew; jinnota l-inizjattiva SURE (Appoġġ biex jittaffew ir-Riskji ta' Qgħad f'Emerġenza) li għandha l-għan li tkopri l-ispejjeż tal-iskemi nazzjonali ta' xogħol b'ħinijiet iqsar; jistieden lill-Kummissjoni tappoġġja b'mod attiv lill-Istati Membri fit-traspożizzjoni tad-Direttiva dwar ir-ristrutturar u l-insolvenza ( 17 ) biex tiġi żgurata opportunità oħra reali għall-SMEs f'diffikultà;

30. Jinnota li l-kriżi tal-COVID-19 ressqet lill-SMEs lejn teknoloġiji innovattivi, modi ġodda ta' kif jorganizzaw xogħolhom u mudelli ta' negozju diġitali bħall-kummerċ elettroniku, l-ekonomija kollaborattiva u t-telexogħol; jirrimarka li ħafna SMEs kellhom jissieltu biex jadattaw għaċ-ċirkostanzi l-ġodda u jistieden lill-Kummissjoni, f'dan ir-rigward, tiżgura li l-investiment fir-riċerka u l-innovazzjoni (R&I) ikun immirat lejn il-parteċipazzjoni tal-SMEs filwaqt li jinstab bilanċ bejn l-infurzar tad-drittijiet tal-proprjetà intellettwali u l-ispinta favur l-innovazzjoni; jitlob, barra minn hekk, ir-rispett tad-drittijiet tal-ħaddiema tul dan il-proċess kollu;

31. Ifakkar li l-innovazzjoni fl-SMEs hija fattur ewlieni għall-produttività u t-tkabbir sostenibbli, peress li tista' tgħin biex jissolvew sfidi globali u soċjetali u toffri kundizzjonijiet tax-xogħol aħjar; ifakkar li l-iżvilupp tat-teknoloġija u d-diġitalizzazzjoni qed iżidu l-opportunitajiet għall-SMEs biex jinnovaw u jirnexxu, qed jaċċelleraw it-tixrid tal-għarfien u l-ħolqien ta' mudelli ta' negozju ġodda u qed iżidu l-kapaċità tagħhom li jespandu aktar malajr;

32. Jisħaq li l-investimenti fl-innovazzjoni għandhom jagħtu prijorità lil ekosistemi li jinkorporaw l-SMEs u li jsaħħu kemm il-kokreazzjoni, il-maturazzjoni u t-trasferiment ta' teknoloġija eċċellenti lill-industrija kif ukoll l-adozzjoni ta' teknoloġiji ġodda; jissottolinja, għalhekk, l-importanza ta' politiki pubbliċi mmirati biex jiġu appoġġjati l-ħtiġijiet orizzontali relatati mal-proċessi ta' trasformazzjoni diġitali fil-mikrointrapriżi u l-SMEs, bħas-simplifikazzjoni tal-obbligi ta' rapportar, u jistieden lill-Istati Membri jiżviluppaw inizjattivi pilota biex jaċċelleraw l-adozzjoni, min-naħa tal-SMEs, ta' soluzzjonijiet tal-kummerċ elettroniku, pereżempju permezz ta' attivitajiet ta' taħriġ u ta' konsulenza, assistenza teknika, l-aħjar prattiki jew l-integrazzjoni tat-triangolu tal-għarfien (l-edukazzjoni, ir-riċerka u l-innovazzjoni), u bl-involviment tal-awtoritajiet lokali u l-partijiet ikkonċernati rilevanti kollha;

33. Jilqa' l-inklużjoni tal-SMEs fil-Programmi Spazjali Ewropej, inkluż fl-iżvilupp ta' bosta servizzi u applikazzjonijiet downstream; jirrikonoxxi r-rwol ewlieni tal-SMEs fil-ktajjen tal-provvista tad-difiża fl-Ewropa;

34. Jilqa' l-wegħda tal-Kummissjoni li tiftaħ taħriġ rapidu permezz ta' crash courses diġitali biex l-impjegati tal-mikrointrapriżi u l-SMEs ikunu jistgħu jsiru profiċjenti f'oqsma bħall-IA, iċ-ċibersigurtà u t-teknoloġiji ta' reġistru distribwit; jenfasizza li l-crash courses diġitali għall-SMEs fil-qafas tal-programm Ewropa Diġitali għandhom ikunu preċeduti minn programmi ssussidjati li jippermettu lis-sidien u l-maniġers ta' SME jidentifikaw il-ħtiġijiet u l-opportunitajiet diġitali tagħhom; jirrimarka li forza tax-xogħol b'ħiliet speċjalizzati hija essenzjali biex l-SMEs jirnexxu u jkunu jistgħu jlaħħqu b'suċċess mhux biss mat-tranżizzjonijiet ambjentali u diġitali, iżda wkoll mal-isfidi tradizzjonali li dawn l-intrapriżi jiffaċċjaw;

35. Jiddispjaċih li s'issa 17 % biss tal-SMEs irnexxielhom jintegraw it-teknoloġija diġitali fin-negozji tagħhom; jitlob tisħiħ tal-miżuri mmirati lejn l-indirizzar tal-ispariġġ fil-ħiliet u n-nuqqas ta' ħiliet u li għandhom l-għan li jaraw li l-SMEs jiġu mgħammra b'litteriżmu u ħiliet diġitali, kif ukoll dawk marbuta mat-titjib tal-ħiliet fir-rigward tal-akkwist pubbliku u l-edukazzjoni finanzjarja, flimkien mal-ħiliet ta' ġestjoni tal-ktajjen ta' kreditu u ta' provvista għal swieq tax-xogħol li qed jinbidlu b'mod rapidu, anke fid-dawl tal-aċċellerazzjoni kkawżata mill-kriżi tal-COVID-19;

36. Jenfasizza l-ħtieġa li jiġu promossi investimenti fi programmi ta' taħriġ vokazzjonali u apprendistat ulterjuri fl-SMEs; jitlob, f'dan ir-rigward, l-iżvilupp ta' approċċ imfassal apposta għall-ħiliet diġitali tal-mikrointrapriżi; jenfasizza r-rwol li l-aġenda għall-ħiliet tal-Kummissjoni jista' jkollha għal dan il-għan, u jirrimarka li sabiex jingħalaq id-distakk diġitali fl-oqsma diġitali u tal-innovazzjoni, jeħtieġ li jiżdied is-sehem ta' gradwati f'suġġetti STEM u li jiġi indirizzat id-distakk li n-nisa qed jiffaċċjaw f'dawn iż-żewġ oqsma; jilqa', f'dan ir-rigward, l-aġenda għall-ħiliet tal-Ewropa;

37. Jieħu nota tal-white paper tal-Kummissjoni dwar l-intelliġenza artifiċjali (COM(2020)0065) u l-perspettiva tagħha li kull Stat Membru għandu jkollu mill-inqas ċentru ta' innovazzjoni diġitali wieħed b'livell għoli ta' speċjalizzazzjoni fl-IA;

38. Iħeġġeġ lill-Kummissjoni tappoġġja l-isforzi tal-SMEs, inter alia dawk biex jaġġornaw it-tagħmir skadut, itejbu t-trasferiment tal-għarfien u jidentifikaw l-aktar użi effettivi tat-teknoloġiji, bħall-IA industrijali, u jtejbu l-ħiliet tal-forza tax-xogħol bil-ħiliet meħtieġa immedjatament ħalli jingħata lok għall-kontroll remot tal-assi, il-monitoraġġ tal-produzzjoni u l-kollaborazzjoni tal-impjegati, kif ukoll għal mudelli ta' negozju ambjentalment sostenibbli, approċċi tal-ekonomija ċirkolari, u effiċjenza fl-użu tal-enerġija u tar-riżorsi, fejn l-għarfien diġitali spiss ikun kruċjali u jippermetti lill-SMEs jibqgħu kompetittivi; jistieden lill-Kummissjoni tikkunsidra wkoll il-ħolqien ta' programm ta' vawċers għall-SMEs biex jingħata appoġġ f'dan ir-rigward:

39. Iħeġġeġ li tittieħed azzjoni biex jiġu indirizzati d-diskrepanzi fl-għarfien u fil-ħiliet tal-SMEs b'rabta ma' teknoloġiji, prattiki u mudelli ta' negozju ambjentalment sostenibbli, b'mod partikolari għas-setturi fejn l-objettivi ambjentali u ta' enerġija sostenibbli tal-UE jirrikjedu bidla fundamentali;

40. Ifakkar fl-importanza ta' strumenti bħan-Network Enterprise Europe u ċ-Ċentri Ewropej ta' Innovazzjoni Diġitali, li jistgħu jrawmu l-internazzjonalizzazzjoni, id-diġitalizzazzjoni u l-insegwiment tal-innovazzjoni tal-SMEs fil-livell lokali, inkluż fil-qasam ambjentali, u jgħinu biex jiġi żgurat li jkunu adattati għall-iskop tagħhom; jistieden lill-Kummissjoni twettaq evalwazzjoni bir-reqqa ta' nofs it-terminu u ex post ta' dawn l-istrumenti billi tikkonsulta mar-rappreżentanti tal-SMEs waqt il-proċess ta' evalwazzjoni kollu sabiex tiżgura li dawn in-networks jilħqu b'mod effettiv lill-SMEs;

41. Jenfasizza r-rwol vitali tad-data mhux personali u t-trasferiment ta' teknoloġiji mill-qasam akkademiku għall-SMEs, u jissottolinja l-importanza li jiġu stabbiliti spazji Ewropej tad-data għal kondiviżjoni mhux diskriminatorja, affidabbli u sigura ta' data mhux personali biex jiżdiedu l-flussi tad-data bejn in-negozji u mal-gvernijiet, bl-użu ta' mudell ta' data miftuħa;

42. Jitlob l-adozzjoni ta' politika parallela u aktar b'saħħitha biex jitjiebu l-infrastruttura tal-internet u l-kundizzjonijiet tal-konnettività għall-benefiċċju tal-SMEs f'żoni remoti, bħala kundizzjoni bażika biex titjieb id-diġitalizzazzjoni u titħaddan trasformazzjoni effettiva; jistieden lill-Kummissjoni tikkunsidra miri vinkolanti għall-konnettività;

Strateġija ta' rkupru

43. Jinsisti li Orizzont Ewropa huwa prijorità u jeħtieġ finanzjament ġenerali robust; jitlob li parti sostanzjali minnu tkun disponibbli għall-SMEs, inkluż għall-komponenti tal-SMEs tal-Kunsill Ewropew tal-Innovazzjoni, u jistieden lill-Kummissjoni u lill-Istati Membri jiżguraw li, kull meta jkun possibbli, l-istrumenti tar-R&I, bħall-Aċċelleratur tal-EIC, joffru opportunitajiet rapidi lill-SMEs u lin-negozji ġodda li jkunu qed jiżviluppaw teknoloġiji innovattivi;

44. Jitlob li l-istrumenti u l-politiki mifruxa tal-UE dwar ir-riċerka u l-innovazzjoni jinżammu kemm jista' jkun newtrali mil-lat settorjali u jipprovdu aktar appoġġ mhux biss lil dawk l-SMEs u l-mikrointrapriżi li diġà huma attivi fl-isforzi ta' innovazzjoni, iżda wkoll, skont il-ħtiġijiet tagħhom, lil dawk li għadhom lura, b'mod partikolari fis-settur tal-manifattura tradizzjonali; jitlob aktar finanzjament R&I fil-livell Ewropew dedikat għal SMEs mhux diġitali u SMEs li jixtiequ jtejbu l-prestazzjoni ambjentali u l-effiċjenza fl-użu tar-riżorsi tagħhom;

45. Jenfasizza li l-kollaborazzjoni u l-kooperazzjoni huma dimensjonijiet kruċjali biex titjieb il-prestazzjonijiet tal-SMEs; jinnota, għal dan il-għan, li r-raggruppamenti u s-sħubijiet mal-atturi kollha fit-triangolu tal-għarfien (l-edukazzjoni, ir-riċerka u l-innovazzjoni), għandhom jiġu mħeġġa u promossi aħjar billi jitnaqqsu l-piżijiet amministrattivi, jiġu ssimplifikati l-proċeduri u jiġu stabbiliti faċilitajiet ta' servizzi kondiviżi għall-parteċipazzjoni tar-raggruppamenti tal-SMEs; jistieden, barra minn hekk, lill-Kummissjoni tiżgura li s-sħubijiet u l-missjonijiet ta' Orizzont Ewropa jkunu trasparenti u inklużivi tul l-implimentazzjoni kollha tagħhom, b'mod partikolari fir-rigward tal-parteċipazzjoni tal-SMEs u l-istabbiliment tal-aġenda strateġika tar-riċerka u l-programmi ta' ħidma annwali tagħhom; jenfasizza wkoll il-ħtieġa li jiġu żgurati arranġamenti ġusti dwar il-kondiviżjoni tas-sejbiet u r-riżultati finali, f'konformità mal-prinċipju li jkunu “kemm jista' jkun miftuħa, magħluqa kemm meħtieġ”;

46. Jissottolinja wkoll il-potenzjal tal-Istitut Ewropew tal-Innovazzjoni u t-Teknoloġija u l-Komunitajiet ta' Konoxxenza u Innovazzjoni tiegħu, peress li jirrappreżentaw mod effettiv biex tissaħħaħ il-kollaborazzjoni bejn l-SMEs, iċ-ċentri tar-riċerka u l-universitajiet bil-għan li tiġi promossa l-intraprenditorija lokali u jiġu indirizzati l-isfidi tas-soċjetà l-aktar urġenti ta' żminijietna;

47. Jistieden lill-Kummissjoni u lill-Istati Membri jinvestu, inter alia , fl-ekonomija tad-data, l-intelliġenza artifiċjali, il-produzzjoni intelliġenti, l-Internet tal-Oġġetti (IoT) u l-quantum computing u jiżguraw komponent b'saħħtu dedikat għall-SMEs f'dawn l-oqsma; jiddeplora l-fatt li l-biċċa l-kbira tal-SMEs m'għandhomx aċċess għad-data li joħolqu; jilqa' f'dan ir-rigward l-Istrateġija Ewropea għad-Data, immirata lejn il-ħolqien ta' suq ġenwin għad-data, fejn l-SMEs ikollhom aċċess faċli għad-data u l-użu tagħha fit-tipi kollha ta' kuntesti tas-suq, jiġifieri minn negozju għal konsumatur, minn negozju għal negozju u minn negozju għal gvern;

48. Jistieden lill-Istati Membri jiżguraw li l-SMEs ikollhom l-appoġġ għall-opportunitajiet ta' innovazzjoni li jeħtieġu u jimmassimizzaw is-sinerġiji mal-programmi tal-UE fl-istrateġiji nazzjonali ta' innovazzjoni tagħhom; jenfasizza f'dan ir-rigward ir-rwol tal-SMEs innovattivi li jispeċjalizzaw f'teknoloġiji pijunieri;

49. Jenfasizza l-ħtieġa li tiżdied is-sensibilizzazzjoni fost is-sidien u l-maniġers tal-SMEs, l-assoċjazzjonijiet tal-SMEs u l-organizzazzjonijiet ta' appoġġ dwar il-possibbiltajiet ta' finanzjament għal teknoloġiji bi prestazzjoni aħjar, dwar is-servizzi ta' kuntrattar (eż. konsulenza, ikkowċjar u taħriġ) relatati mal-ekodisinn u l-użu u l-ġestjoni effiċjenti tar-riżorsi, u dwar l-intraprenditorija ekoloġika u t-teknoloġiji, il-prodotti u s-servizzi ekoloġiċi;

50. Jenfasizza li l-investimenti f'teknoloġiji kemm ġodda kif ukoll ekoloġiċi jistgħu jittrasformaw il-Patt Ekoloġiku Ewropew fi strateġija ġdida ta' tkabbir li permezz tagħha l-SMEs jistgħu jibbenefikaw u jtejbu l-potenzjal ta' innovazzjoni tagħhom;

51. Jirrikonoxxi li, filwaqt li ħafna SMEs lesti jinvestu fi proċessi, prodotti u servizzi effiċjenti fl-użu tal-enerġija, ċirkolari u ekoloġiċi, jeżistu ostakli sinifikanti, b'mod partikolari ostakli finanzjarji, li jżommuhom milli jagħmlu dan; jistieden lill-Kummissjoni u lill-Istati Membri biex, filwaqt li jnaqqsu l-piż regolatorju, ineħħu dawn l-ostakli billi jistabbilixxu qafas regolatorju ta' abilitazzjoni u skemi ta' appoġġ tekniku u finanzjarju, inkluż permezz ta' investiment privat, biex l-SMEs ikunu jistgħu jadottaw b'suċċess u b'rapidità prattiki, prodotti, proċessi u servizzi ekoloġiċi; huwa tal-fehma li l-għajnuna teknika u finanzjarja mmirata msaħħa se tkun essenzjali fil-promozzjoni ta' opportunitajiet ekoloġiċi fost dawk l-SMEs, inklużi l-mikrointrapriżi; jenfasizza li tali assistenza għandha tippermetti lill-SMEs u lill-mikrointrapriżi jieħdu vantaġġ sħiħ mill-opportunitajiet li jirriżultaw mill-Patt Ekoloġiku, b'kunsiderazzjoni tal-istruttura, il-mudell ta’ negozju u, b'mod aktar ġenerali, il-ħtiġijiet tagħhom, peress li m'hemm l-ebda approċċ “wieħed tajjeb għal kulħadd”; jenfasizza, f'dan ir-rigward, il-ħtieġa li jiġu involuti b'mod attiv rappreżentanti mill-organizzazzjonijiet tal-SMEs;

52. Jilqa' l-inizjattivi li joffru l-akbar opportunitajiet ta' impjieg u kompetittività għall-SMEs, bħall-implimentazzjoni tal-pjan ta' azzjoni għall-ekonomija ċirkolari, il-ħolqien ta' impjiegi lokali u l-għoti ta' opportunitajiet ta' negozju u ta' innovazzjoni maġġuri għall-SMEs; jieħu nota tal-opportunitajiet ipprovduti permezz tal-inizjattivi tal-hekk imsejħa “mewġa ta' rinnovazzjoni” inklużi l-proġetti ta' riġenerazzjoni urbana; jirrimarka li d-dritt għat-tiswija, filwaqt li huwa ta' benefiċċju għall-konsumaturi, jista' jħeġġeġ lill-SMEs jidħlu fis-segment tas-suq tat-tiswija u li l-politiki li jimmiraw li jżidu l-effiċjenza fl-użu tal-enerġija tal-bini mhux biss jgħinu lill-SMEs fis-settur tal-kostruzzjoni, iżda jgħinu lill-SMEs kollha fil-promozzjoni tal-effiċjenza fl-użu tal-enerġija, u b'hekk jikkontribwixxu għat-tnaqqis tal-ispejjeż operattivi tagħhom; jitlob l-iżvilupp ta' suq aktar kompetittiv għall-kumpaniji ta' servizz ta' enerġija (ESCOs);

53. Jenfasizza li l-akkwist pubbliku huwa għodda strateġika biex tingħata spinta lil mudelli sostenibbli ta' konsum u produzzjoni; jemmen li din l-għodda, bl-appoġġ u l-assistenza t-tajba, tista' tipprovdi wkoll opportunitajiet kbar għall-SMEs innovattivi lokali; jinnota r-rwol simili tal-akkwist pubbliku ekoloġiku u ċirkolari u jfakkar f'dan ir-rigward li l-implimentazzjoni tiegħu fil-livell nazzjonali għandha tkun akkumpanjata minn taħriġ u appoġġ għall-korpi pubbliċi u l-SMEs;

54. Jinnota li qafas ibbilanċjat tad-drittijiet tal-proprjetà intellettwali (PI) ilu magħruf bħala pass importanti fit-titjib tal-funzjonament tas-suq intern; jistieden lill-Kummissjoni, għalhekk, tipprijoritizza l-pjan ta' azzjoni mħabbar dwar il-proprjetà intellettwali sabiex tiżgura protezzjoni fil-livell tal-UE tal-oġġetti bi dritt tal-awtur u l-invenzjonijiet bi privattiva u ssaħħaħ il-kapaċità tal-kumpaniji Ewropej, u b'mod partikolari l-SMEs, li jinnovaw abbażi ta' reġimi tal-PI b'saħħithom u bbilanċjati, li jkunu ta' benefiċċju għall-kompetittività globali tal-SMEs innovattivi u jimminimizzaw ukoll l-ispejjeż u l-kumplessitajiet tal-proċeduri amministrattivi, filwaqt li jindirizzaw ukoll l-isfidi relatati mal-litigazzjoni dwar il-privattivi u jipprovdu mudelli ta' sors miftuħ u ta' data miftuħa għal innovazzjoni futura;

55. Ifakkar fir-rwol tat-taħriġ vokazzjonali u t-tagħlim tul il-ħajja, li huma essenzjali biex jiġi indirizzat l-ispariġġ bejn id-domanda u l-provvista ta' ħaddiema b'ħiliet speċjalizzati, jinkoraġġixxi l-integrazzjoni tal-ħiliet intraprenditorjali fl-istadji bikrija tal-edukazzjoni u l-promozzjoni tat-taħriġ mill-ġdid u t-titjib tal-ħiliet tal-ħaddiema qiegħda biex jingħata lok għall-inklużjoni tagħhom fis-suq tax-xogħol u jiġi żgurat li l-SMEs ikunu jistgħu jserrħu fuq persunal imħarreġ kif xieraq;

56. Jistieden lill-Kummissjoni u lill-Istati Membri jaċċelleraw u jespandu l-inizjattivi biex jidentifikaw il-ħtiġijiet tal-ħiliet u jindirizzaw il-lakuni fis-suq tax-xogħol permezz tal-edukazzjoni, l-istrateġiji ta' taħriġ professjonali u l-programmi ta' żvilupp tal-ħiliet immirati lejn l-SMEs, u jiddispjaċih li għad hemm diskrepanza fl-intraprenditorija u fl-aċċess għall-finanzjament għall-mikrointrapriżi u l-SMEs immexxija min-nisa; jistieden lill-Istati Membri jivvalutaw l-ostakli li għadhom iwaqqfu lin-nisa milli jsiru fundaturi u maniġers ta' kumpanija; jissottolinja li l-użu ta' data diżaggregata skont il-ġeneru jgħin biex din il-valutazzjoni ssir aktar bir-reqqa u jtejjeb il-kwalità ġenerali tal-proċess tat-teħid tad-deċiżjonijiet; jitlob inizjattivi edukattivi u ta' titjib tal-ħiliet għan-nisa biex jgħinuhom itejbu l-ħiliet intraprenditorjali tagħhom u l-fiduċja fihom infushom; jemmen, barra minn hekk, li l-għodod tal-gvern elettroniku u l-ħiliet diġitali għandhom jiġu promossi fi ħdan is-settur pubbliku sabiex l-amministrazzjoni pubblika ssir aktar favur in-negozji u ċ-ċittadini u jistieden lill-Istati Membri jiżguraw l-iskambju tal-aħjar prattiki nazzjonali u reġjonali fil-qasam, anke b'referenza għal kooperazzjoni bejn l-amministrazzjoni pubblika u s-settur privat, sabiex tingħata spinta lill-kompetittività ekonomika;

57. Ifakkar li l-istrateġija għall-SMEs jeħtieġ li tkopri daqsijiet u tipi differenti ta' SMEs, sew jekk joperaw f'setturi tradizzjonali, kif ukoll soċjali jew ta' teknoloġija avvanzata; iqis li l-SMEs involuti fl-artiġjanat tradizzjonali, it-turiżmu, is-setturi kulturali u kreattivi u l-ekonomija soċjali huma segmenti partikolarment vulnerabbli tan-network tal-SMEs; jirrikonoxxi l-valur storiku, kulturali, ekonomiku u soċjali tagħhom u jistieden lill-Istati Membri jiżguraw il-kompetittività tas-setturi, inkluż billi jippromwovu tranżizzjoni ġenerazzjonali u intraprenditorija indipendenti, billi jippromwovu l-aċċess għall-informazzjoni dwar l-opportunitajiet ta' innovazzjoni u billi jappoġġjaw il-protezzjoni u t-tisħiħ ta' dawn is-setturi;

58. Jistieden lill-Kummissjoni, fil-kuntest tal-programmi tal-UE ta' appoġġ għall-SMEs, b'mod partikolari l-programm tas-suq uniku, tagħti wkoll attenzjoni partikolari lill-intrapriżi tal-ekonomija soċjali, peress li għandhom għeruq lokali, jipprovdu firxa wiesgħa ta' prodotti u servizzi fis-suq uniku tal-UE kollu u jiġġeneraw impjiegi ta' kwalità għolja u jippromwovu l-innovazzjoni soċjali;

59. Jistieden lill-Kummissjoni tippreżenta u timpenja ruħha favur pjan direzzjonali għat-tnaqqis tal-piżijiet amministrattivi, li jinkludi skeda ta' żmien għall-azzjonijiet u punti ta' kontroll ta' nofs it-terminu, u biex l-implimentazzjoni tal-Istrateġija għall-SMEs tiġi ppreżentata f'dibattitu fil-plenarja annwali dwar “L-Istat tal-Unjoni tal-SMEs”; jinnota li wara l-allert dwar il-pandemija min-naħa tad-WHO u l-implimentazzjoni ta' miżuri mmirati biex irażżnu t-tixrid tal-COVID-19, ħafna kumpaniji Ewropej kellhom iwaqqfu jew inaqqsu l-produzzjoni minħabba restrizzjonijiet kummerċjali, tfixkil fil-katina tal-provvista u skarsezza ta' materja prima u komponenti minn pajjiżi terzi, u dan juri għal darb'oħra l-ħtieġa li l-industrija Ewropea tikseb awtonomija strateġika u tnaqqas id-dipendenza tagħha fuq pajjiżi mhux tal-UE u tiżgura li partijiet ewlenin tal-ktajjen tal-valur strateġiċi, inkluż fl-industrija tal-manifattura, ikunu lokalizzati aħjar fi ħdan il-fruntieri tagħha; jistieden lill-Kummissjoni, barra minn hekk, tiżgura li l-kumpaniji li jipprovdu provvisti mediċi ma jerġgħux jiffaċċjaw l-istess diffikultajiet li qamu fis-suq intern u jinsilet it-tagħlim mill-problemi li seħħew matul l-istadji bikrin tal-kriżi tal-COVID-19;

60. Jappella għat-tisħiħ tar-regoli tal-kompetizzjoni biex tittejjeb il-kompetittività tal-SMEs u biex dawn jiġu protetti minn prattiki inġusti li jistgħu jirriżultaw f'dumping soċjali u deregolamentazzjoni tax-xogħol; jistieden lill-Kummissjoni tiżgura l-infurzar effettiv tad-dritt tal-kompetizzjoni tal-Unjoni, mingħajr preġudizzju għad-drittijiet tal-ħaddiema; ifakkar, f'dan ir-rigward, fl-importanza tal-promozzjoni tad-djalogu soċjali fit-tfassil u l-implimentazzjoni tal-politiki tal-SMEs, u tal-garanzija ta' kundizzjonijiet ekwi għall-SMEs biex jiġi żgurat li jibbenefikaw mis-suq intern fuq bażi ġusta u jkunu jistgħu jisfruttaw l-opportunitajiet biex jespandu;

61. Jistieden lill-Kummissjoni tiżgura li l-SMEs jirnexxu fil-kuntest tal-ekosistemi, billi jiġi garantit approċċ inklużiv u jinġiebu flimkien l-atturi kollha li joperaw f'katina tal-valur, sabiex jiġu promossi t-tmexxija Ewropea f'setturi strateġiċi u l-kompetittività fix-xena globali;

62. Jikkunsidra li l-istrateġija tal-UE għall-SMEs għandha dejjem tqis b'mod sħiħ l-ispeċifiċitajiet nazzjonali tagħhom, biex b'hekk tiżgura l-kunsiderazzjoni dovuta tal-awtonomija nazzjonali wiesgħa tal-Istati Membri f'qafas tal-Unjoni ġenerali;

63. Jiddispjaċih għall-fatt li bħalissa ma hemmx aktar minn 600 000 SME li jesportaw barra mill-UE; ifakkar li dawk l-SMEs li qed jippruvaw jiksbu aċċess għas-suq globali jistgħu jtejbu l-kompetittività tagħhom biss jekk ikunu appoġġjati kemm fil-livell lokali kif ukoll f'dak internazzjonali minn qafas regolatorju u ta' abilitazzjoni strutturat u prevedibbli, networks strutturati, riżorsi solidi ta' informazzjoni u aċċess għal opportunitajiet ta' investiment u forza tax-xogħol b'ħiliet speċjalizzati; jisħaq fuq l-importanza li tiżdied is-sensibilizzazzjoni tal-SMEs dwar is-suq uniku u s-swieq internazzjonali u r-regoli u l-għodod tagħhom, anki permezz tas-simplifikazzjoni tal-qafas ta' referenza u t-titjib tal-komunikazzjoni dwar l-opportunitajiet imfassla apposta; ifakkar, f'dan ir-rigward, fir-rwol tan-networks u l-organizzazzjonijiet umbrella tal-SMEs u tal-kmamar tal-kummerċ fl-Istati Membri u internazzjonalment, kif ukoll tad-delegazzjonijiet tal-UE;

64. Jistieden lill-Kummissjoni, għalhekk, tintroduċi għodod bħal punt ta' dħul diġitali uniku biex jiġu identifikati faċilment l-opportunitajiet għall-SMEs li jirriżultaw mill-ftehimiet kummerċjali internazzjonali; jilqa' f'dan ir-rigward it-tnedija tal-portal il-ġdid tal-Kummissjoni bl-isem “Access2Markets” dwar il-formalitajiet u l-proċeduri doganali u jħeġġeġ lill-Kummissjoni tiżgura aċċess multilingwi għal din l-għodda;

65. Ifakkar fil-ħtieġa li l-SMEs jiġu involuti b'mod attiv fil-ftehimiet kummerċjali internazzjonali u li ssir pressjoni favur ir-reċiproċità biex jiġi żgurat l-aċċess tagħhom għall-akkwist pubbliku f'pajjiżi terzi; jitlob għalhekk li fil-ftehimiet kummerċjali jiġi inkluż kapitolu awtonomu dwar l-SMEs li jissenjala dispożizzjonijiet favur il-mikrointrapriżi u l-SMEs minn kapitoli oħra u jipprovdi mezz rapidu biex is-sidien tal-mikrointrapriżi u l-SMEs jidentifikaw l-aspetti rilevanti u ta' benefiċċju tal-ftehim;

66. Iħeġġeġ lill-Kummissjoni ssegwi kundizzjonijiet ekwi u ambjent regolatorju li fih l-SMEs jistgħu jirnexxu u jikkompetu globalment u tikkunsidra l-introduzzjoni ta' strumenti għad-difiża tal-kummerċ (TDIs) sabiex titnaqqas il-kompetizzjoni inġusta li tirriżulta minn prattiki kummerċjali illegali jew inġusti ta' pajjiżi terzi, inklużi miżuri ta' difiża kummerċjali li jimblukkaw b'mod inġust lin-negozji tal-UE milli jgawdu aċċess liberu għas-swieq tagħhom;

67. Iqis li l-amministrazzjonijiet pubbliċi nazzjonali u Ewropej għandhom imexxu bl-eżempju u jiffaċilitaw u jżidu l-parteċipazzjoni tal-SMEs u l-mikrointrapriżi fl-akkwist pubbliku, billi jissimplifikaw l-aċċess għall-informazzjoni rigward sejħiet għal offerti u proċeduri, filwaqt li jevitaw rekwiżiti sproporzjonati u prattiki diskriminatorji bħal kriterji tal-offerti li jistabbilixxu talbiet jew kwalifiki lil hinn mill-elementi fundamentali tas-servizz jew il-prodotti mixtrija, u b'hekk jikkontribwixxu għat-tqassir u d-diversifikazzjoni tal-ktajjen tal-provvista;

68. Jitlob li tiġi pprovduta aktar gwida lill-awtoritajiet pubbliċi u lill-SMEs dwar il-flessibbiltajiet eżistenti u l-adattament tar-regoli dwar l-akkwist pubbliku għal dan il-għan;

69. Jinnota li d-diviżjoni ta' kuntratti akbar f'lottijiet iżgħar tista' tikkontribwixxi għat-tqassir u d-diversifikazzjoni tal-ktajjen tal-provvista, billi toffri inċentivi aħjar għall-SMEs lokali inkluż billi tiffaċilita l-parteċipazzjoni tal-SMEs fl-akkwist pubbliku fl-ambitu tal-innovazzjoni u fl-akkwist pubbliku prekummerċjali, li ġeneralment ikunu aċċessibbli biss għal gruppi akbar;

70. Jitlob li jingħata valur lill-“kuntratti żero kilometri” billi jiġu previsti kriterji premium għan-negozji lokali, permezz ta' konformità, f'dan ir-rigward, mal-leġiżlazzjoni Ewropea dwar l-agrikoltura u ktajjen tal-provvista qasira; jitlob il-possibbiltà li dawk li jfasslu l-politika pubblika jiffavorixxu sa ċertu punt lill-SMEs lokali;

71. Jissottolinja l-importanza li ssir ħidma fi sħubija mal-amministraturi nazzjonali biex jinħoloq suq Ewropew tal-akkwist pubbliku bbażat fuq offerti ta' daqs moderat li jippermettu lill-SMEs jipparteċipaw fil-proċess tal-akkwist, inkluż permezz tad-diviżjoni ta' kuntratti akbar f'lottijiet iżgħar, u meta tkun tista' sseħħ kompetizzjoni reali u ġusta bejn l-atturi tas-suq, u jenfasizza l-ħtieġa li d-Dokument Ewropew Uniku għall-Akkwist isir aktar aċċessibbli għall-SMEs;

o

o o

72. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni.

(1) ĠU L 124, 20.5.2003, p. 36.

(2) ĠU L 48, 23.2.2011, p. 1.

(3) ĠU L 347, 20.12.2013, p. 33.

(4) ĠU C 68 E, 7.3.2014, p. 40.

(5) ĠU C 316, 22.9.2017, p. 57.

(6) Testi adottati, P9_TA(2020)0054.

(7) Testi adottati, P9_TA(2020)0124.

(8) Testi adottati, P9_TA(2020)0206.

(9) ĠU C 377 E, 7.12.2012, p. 102.

(10) Il-kummenti ta' ftuħ tad-Direttur Ġenerali tad-WHO fil-laqgħa għall-istampa dwar il-COVID-19, fil-11 ta' Marzu 2020.

(11) https://ec.europa.eu/growth/smes_en

(12) OECD Economic Outlook (Prospettiva Ekonomika tal-OECD), Volum 2020, Ħarġa I

(13) https://digital-strategy.ec.europa.eu/en/policies/desi

(14) Rapport imħejji għall-Kummissjoni Ewropea u l-Bank Ewropew tal-Investiment minn Innovation Finance Advisory, Funding women entrepreneurs – How to empower growth(Il-Finanzjament tal-Intraprendituri Nisa – Kif issaħħaħ it-tkabbir), Ġunju 2020.

(15) Il-komunikazzjoni tal-Kummissjoni tad-19 ta' Frar 2020 dwar Strateġija Ewropea għad-data (COM(2020)0066),

(16) Ir-rapport għall-Ministeru Ġermaniż għall-Affarijiet Ekonomiċi u l-Enerġija ppreżentat miċ-Ċentru għall-Istudji Politiċi Ewropej, Feasability Study: Introducing “one-in-one-out” in the European Commission, (Studju tal-fattibilità: l-introduzzjoni ta' “one in, one out” fil-Kummissjoni Ewropea, 5 ta' Diċembru 2019.

(17) Id-Direttiva (UE) 2019/1023 tal-20 ta' Ġunju 2019 dwar oqfsa ta' ristrutturar preventiv, dwar il-ħelsien mid-dejn u l-iskwalifiki, u dwar miżuri sabiex tiżdied l-effiċjenza tal-proċeduri li jikkonċernaw ir-ristrutturar, l-insolvenza u l-ħelsien mid-dejn, u li temenda d-Direttiva (UE) 2017/1132 (ĠU L 172, 26.6.2019, p. 18).